2021. gada 17. augustā Rīkojums Nr. 575

Rīgā (prot. Nr. 56 27. §)

**Par valstij piekrītošā dzīvokļa īpašuma Lēņu ielā 5, Liepājā, nodošanu Liepājas valstspilsētas pašvaldības īpašumā**

1. Saskaņā ar Civillikuma 417. pantu, Komerclikuma 317. panta trešo daļu un Publiskas personas mantas atsavināšanas likuma 42. panta pirmo daļu, 42.1 un 43. pantu Finanšu ministrijai nodot bez atlīdzības Liepājas valstspilsētas pašvaldības īpašumā valstij piekrītošo zemes īpašumu (nekustamā īpašuma kadastra Nr. 1700 014 0394) – zemes vienību (zemes vienības kadastra apzīmējums 1700 014 0394) – Lēņu ielā 5, Liepājā, un Valsts ieņēmumu dienestam nodot bez atlīdzības Liepājas valstspilsētas pašvaldības īpašumā valstij piekrītošo būvju īpašumu (nekustamā īpašuma kadastra Nr. 1700 514 0403) – būvi (būves kadastra apzīmējums 1700 014 0394 001) – Lēņu ielā 5, Liepājā, lai saskaņā ar likuma "Par pašvaldībām" 15. panta pirmās daļas 9. punktu tos izmantotu pašvaldības autonomās funkcijas īstenošanai – palīdzības sniegšanai iedzīvotājiem dzīvokļa jautājumu risināšanā

2. Liepājas valstspilsētas pašvaldībai šā rīkojuma 1. punktā minētos nekustamos īpašumus (turpmāk – nekustamais īpašums) bez atlīdzības nodot valstij, ja tie vairs netiek izmantoti šā rīkojuma 1. punktā minētās funkcijas īstenošanai.

3. Pilnvarot Liepājas valstspilsētas pašvaldību parakstīt nostiprinājuma lūgumu par īpašuma tiesību nostiprināšanu valstij uz nekustamo īpašumu, kā arī nodrošināt valstij piekrītošā zemes īpašuma un būves īpašuma savienošanu vienā zemesgrāmatas nodalījumā un veikt citas nepieciešamās darbības īpašuma tiesību nostiprināšanai zemesgrāmatā.

4. Liepājas valstspilsētas pašvaldībai, nostiprinot zemesgrāmatā īpašuma tiesības uz nekustamo īpašumu:

4.1. nekustamo īpašumu nostiprināt zemesgrāmatā uz valsts vārda Vides aizsardzības un reģionālās attīstības ministrijas personā vienlaikus ar Liepājas valstspilsētas pašvaldības īpašuma tiesību nostiprināšanu;

4.2. norādīt, ka īpašuma tiesības nostiprinātas uz laiku, kamēr Liepājas valstspilsētas pašvaldība nodrošina šā rīkojuma 1. punktā minētās funkcijas īstenošanu;

4.3. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

5. Šā rīkojuma 4.3. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs